**REFERAT FRA MØTE I SANDEFJORD ROTARY KLUBB**

**Tid:** 4.mars 2015 kl. 18.30

**Sted:** Rotaryrommet, Rica Park Hotell Sandefjord

**Til stede:** Medlemmer, reflektanter og gjester fra SVGS Ungdomsbedrifter inkl. to foreldre.

Møtet ble ledet av president Anne Grethe Bakken som ønsket velkommen. Presidenten informerte om Rotary saker inklusive fødselsdager for medlemmer. Den pågående gjennomføringen av RYLA konferansen ble viet spesiell oppmerksomhet da Presidenten hadde holdt et foredrag om etablering av bedrifter for RYLA deltagerne samme dag.

3 minutt-foredrag ble ikke holdt da dette ikke var forberedt av TRF komiteen.

Kveldens hovedprogram var presentasjon av de to Ungdomsbedriftene **PAKK LETT UB og KEEP YOUR PAST UB** fra SVGS (Sandefjord Videregående Skole).

Innledningsvis fortalte Presidenten om sitt engasjement i arbeidet med Ungt Entreprenørskap i Vestfold og om den kommende Distriktsamling for Vestfold, Buskerud og Telemark som finner sted onsdag i neste uke, den 11. mars 2015.

**PAKK LETT UB** ble presentert av Frida Trevland og Marte Stenbekk som representanter for de fem ansatte. Bedriften har utviklet en gjennomsiktig veske for oppbevaring av toalettsaker, tannbørste, preventiver og andre produkter tilpasset begge kjønn for reiser i inn og utland samt ved eksempelvis musikkfestivaler.

Produktene er tilpasset dagens krav til flyreiser med henblikk på volum mindre enn 100 ml, samt gjennomsiktig veske for oppbevaring. De ønsker også å finne frem til flest mulige økologiske produkter av miljøhensyn. Målgruppen er bedriftsmarkedet samt festivalmarkedet, og ambisjonene er å oppnå at bedrifter benytter produktet ved forretningsreiser for ansatte. Det har medført mye arbeid å utvikle dagens demonstrerte produkter som foreligger i tre versjoner. Den største utfordringen så langt har vært å skaffe gode sponsorer.

**KEEP YOUR PAST UB** ble presentert av Ole Markus Refsdal, Bjørn Atle Erlandsen, Thea Sletta Martinsen, og Håkon Borlaug. Produktkonseptet er digitalisering av bilder over på egnede digitale lagringsmedia samt muligheten for å oppbevare de digitale bildene i nettskyen (Telenor). Mange familier har store mengder papirbilder i sine hjem uten at det foreligger noen back-up for disse. Introduksjonen tok utgangspunkt i en husbrann hvor det ikke er uvanlig at uvurderlige bilder går tapt for alltid. Hver enkelt av de ansatt informerte om Målsettinger, Markedsundersøkelser, Økonomi, Utvikling/Potensiale, mentorer (Carlsen Fritzøe og Telenor) og markedet; først Vestfold og så Norge.

Begge bedriftene er blitt premiert for flere kategorier i den lokale mønstringen og deltagerne ser optimistisk frem mot Distriktsamlingen i neste uke. Mer informasjon om bedriftene finnes på FACEBOOK ved å søke på firmanavn.

Kari-Anne Nilsen er faglærer for (EU) Ungt Entreprenørskap ved SVGS. Hun orienterte oss om UE som undervisningsmetode ved SVGS hvor det i år er fem lærere med dette fagområdet. SVGS har nå 20 Ungdomsbedrifter med ca. 103 deltagere. Metoden har vært benyttet over en ti-årsperiode og interessen og engasjementet blant elevene synes å være god. Det ble rettet en del spørsmål fra klubbens medlemmer til Kari-Anne Nilsen og disse ble besvart både før og etter presentasjonen av de to UB bedriftene.

Undertegnede holdt en kort orientering om erfaringer som jurymedlem i arbeidet med Ungdomsbedrifter over en 10 års periode sett fra engasjementer i Sandefjord Næringsforening og i Rotary. Erfaringen er at det er interessant og engasjerende å delta og flere klubbmedlemmer oppfordres til engasjement.

Signe Stenersen informerte kort om engasjementet med UB gjennom sitt yrke som Banksjef i SB1 i Larvik. SB1 er hovedsponsor for UB bedriftene og en aktiv og hjelpsom bidragsyter.

Klubbens medlemmer viste stort engasjement gjennom mange spørsmål, og vår time ble utnyttet fullt ut; etter min oppfatning til medlemmenes tilfredshet.

Presidenten takket gjestene for bidragene og ønsker lykke til videre med kommende presentasjoner.

Møtet ble som vanlig hevet kl 19.30.

Referent

Richard Horntvedt

5. mars 2015.